સ્મિતને વડાપ્રધાને બહુ કિંમતી ગણ્યું છે. તેઓ લખે છે કે જ્યારે આપણે હસીએ છીએ ત્યારે આપોઆપ સહજ અને તણાવમુક્ત થઈ જઈએ છીએ, મન શાંત થઈ જાય છે. આપણે રિલેક્સ રહીએ તો જે વાંચેલું મગજમાં સ્ટોર થઈ જાય છે તેને ફરી યાદ કરવું સરળ બની જાય છે. ઘણી વખત જલ્દી જલ્દી ઉત્તર યાદ કરવાની લ્હાયમાં પરીક્ષામાં છેક સુધી ઉત્તર યાદ નથી આવતો અને જેવી જવાબવહી પરીક્ષકને સોંપીને પરીક્ષાખંડમાંથી બહાર નીકળીએ કે તરત ઉત્તર યાદ આવે છે. આમ તણાવમાં વ્યક્તિ ઉત્તમ પ્રદર્શન કરી શકતો નથી. તણાવ આપણી તૈયારીઓ અને આપણા જ્ઞાન પર હાવી થઈ જાય છે.